Millorat el servei d’autobús a Burjassot
2025-07-24

La Conselleria d’Habitatge, Obres Públiques i Vertebració del Territori ha aprovat definitivament el nou projecte de transport amb autobús que millora l’oferta i el servei en la zona metropolitana de València. La Generalitat ha aprovat aquest projecte que veurà millorada la mobilitat de l’àrea metropolitana oest.

Ara el projecte eixirà a licitació per a atorgar el servei a l’empresa que presente la millor oferta, amb un contracte de deu anys i una aportació econòmica estimada anual de 2.713.818,84 euros, per part de l’administració.

En el terreny que afecta a Burjassot, es crearà una nova línia transversal que connectarà Quart i Manises amb Burjassot i Paterna, amb 15 expedicions diàries d’anada i volta. La creació d’aquesta nova línia, que passa per Salt de l’Aigua (Manises), reforça aquesta parada com a punt d’intercanvi per a les connexions transversals de la comarca, ja que enllaça en aquest punt tant amb Metrovalencia, com amb les línies que venen de Torrent i Aldaia.